CELEX: 62010CN0560
Language: el
Date: 2010-11-26 00:00:00
Title: Υπόθεση C-560/10 P: Αναίρεση που άσκησε στις 26 Νοεμβρίου 2010 η Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής ΑΕ κατά της αποφάσεως που εξέδωσε το Γενικό Δικαστήριο (πέμπτο τμήμα) στις 9 Σεπτεμβρίου 2010 στην υπόθεση T-300/07: Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής ΑΕ κατά Επιτροπής

5.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 72/3
            
         Αναίρεση που άσκησε στις 26 Νοεμβρίου 2010 η Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής ΑΕ κατά της αποφάσεως που εξέδωσε το Γενικό Δικαστήριο (πέμπτο τμήμα) στις 9 Σεπτεμβρίου 2010 στην υπόθεση T-300/07: Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής ΑΕ κατά Επιτροπής
   (Υπόθεση C-560/10 P)
   2011/C 72/04
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσα: Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής ΑΕ (εκπρόσωποι: Ν. Κορογιαννάκης, Μ. Δερμιτζάκης, Attorneys at Law)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση του Γενικού Δικαστηρίου·
            
         
               —
            
            
               να ακυρώσει την απόφαση της Επιτροπής (ΓΔ Επιχειρήσεων και Βιομηχανίας) περί απορρίψεως της προσφοράς της αναιρεσείουσας για την παρτίδα 1, υποβληθείσας στο πλαίσιο του διαγωνισμού ENTR/05/078 — Η ΕΥΡΩΠΗ ΣΟΥ Παρτίδα 1 (συντακτικές εργασίες και μεταφράσεις) για τη διαχείριση και συντήρηση της δικτυακής πύλης «Η Ευρώπη σου» (ΕΕ 2006/S 143-153057), και περί αναθέσεως της εκτελέσεως της ίδιας συμβάσεως σε άλλο διαγωνιζόμενο·
            
         
               —
            
            
               να αναπέμψει την υπόθεση στο Γενικό Δικαστήριο προκειμένου να εξετάσει τα λοιπά ζητήματα ως προς αμφότερες τις παρτίδες, καθώς και το αίτημα αποζημιώσεως, το οποίο δεν έχει ακόμη εξετασθεί από το Γενικό Δικαστήριο·
            
         
               —
            
            
               να υποχρεώσει την Επιτροπή να καταβάλει τα δικαστικά και λοιπά έξοδα της αναιρεσείουσας, περιλαμβανομένων αυτών στα οποία υποβλήθηκε στο πλαίσιο της πρωτοβάθμιας δίκης, ακόμη και αν απορριφθεί η υπό κρίση αίτηση αναιρέσεως, καθώς και τα έξοδα της παρούσας κατ’ αναίρεση δίκης, εφόσον γίνει δεκτή η αίτηση αναιρέσεως.
            
         
      Λόγοι αναιρέσεως και κύρια επιχειρήματα
   
   Η αναιρεσείουσα ισχυρίζεται ότι η αναιρεσιβαλλομένη απόφαση του Γενικού Δικαστηρίου ενέχει πλάνη περί το δίκαιο και εσφαλμένη ερμηνεία του άρθρου 100, παράγραφος 2, του δημοσιονομικού κανονισμού (1), καθώς και του άρθρου 149 των κανόνων εφαρμογής του, κρίνοντας ότι, δεδομένου ότι η προσφορά της αναιρεσείουσας δεν έφθασε το όριο του 70 %, η Επιτροπή ορθώς δεν γνωστοποίησε στην αναιρεσείουσα τα σχετικά πλεονεκτήματα του αναδόχου. Περαιτέρω, η αναιρεσείουσα ισχυρίζεται ότι η απόφαση είναι ανεπαρκώς αιτιολογημένη, δεδομένου ότι το Γενικό Δικαστήριο παρέλειψε να εξετάσει εμπεριστατωμένως και κατ’ ιδίαν τον λόγο ακυρώσεως περί παραβιάσεως των αρχών της διαφανείας και της ίσης μεταχειρίσεως.
   
      (1)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ L 248, σ. 1)